Schulphoek 'vernietig' weens onwettige grondbesettings | Maroela Media
Elke stuk grond in Suid-Afrika kan nie bloot net vir behuising gebruik word nie.
Dít volgens Peter Marais, VF Plus-leier in die Wes-Kaap, wat sê die party het tydens 'n virtuele sitting van die Wes-Kaapse provinsiale wetgewer gevra dat onverdedigde ontbossing in dié provinsie ondersoek en stopgesit moet word.
Die VF Plus het onlangs besoek afgelê by Melkhoutwoud, geleë in Hermanus, asook by Schulphoek wat volgens Marais nou heeltemal vernietig is weens onwettige grondbesettings. Schulphoek is 'n landelike gebied wat aan die see grens, net suid en suidwes van die dorp, en Zwelihle is in Hermanus.
"Die indringing in die strandgebied waar geen ablusiegeriewe bestaan ​​nie, geen vullisverwydering gedoen word nie en geen ander munisipale dienste gelewer word nie, is polities gemotiveerd en het geen plek in 'n grondwetlike demokrasie nie. Hierdie situasie is absurd en die VF Plus stem nie hiermee saam nie," sê Marais.
Plakkershutte wat by Hermanus opgerig is. (Foto: Verskaf)
"Die VF Plus wil mense daarop wys dat 'n seeuitsig nie in die Grondwet as voorskrif onderskryf word wat voldoende behuising betref nie."
Maroela Media het verlede jaar berig dat een van die wêreld se grootste melkhoutwoude by Schulphoek buite Hermanus in die Wes-Kaap toe al byna heeltemal deur onwettige grondbesetters verwoes is – ondanks 'n interdik en 'n uitsettingsbevel wat deur die hof uitgereik is.
Van die oorspronklike woud wat 25 ha beslaan het, was daar destyds net sowat 5 ha oor.
Marais sê die party benadruk art. 26(1) van die Grondwet waarvolgens elkeen die reg het op toegang tot voldoende behuising en dat die staat redelike, wetgewende en ander maatreëls moet tref om binne sy beskikbare hulpbronne hierdie reg te verwesenlik.
"Dit is 'n feit dat grondbesettings 'n geweldige bedreiging vir gewone verstedeliking en behuisingsbeplanning vorm.
"Elke stuk grond in hierdie land kan nie bloot net vir behuising gebruik word nie. Ander belangrike ontwikkelings soos fabrieke, skole, sakeondernemings en kerke moet ook aangepak word.
"Voldoende behuising moet aan inwoners verskaf word, maar nie ten koste van natuurlike hulpbronne wat vir ons nageslag beskerm moet word nie," sê Marais.
Die Stad Kaapstad sit intussen sy hofstryd voort nadat die Kaapstadse hooggeregshof die stad verbied het om sy grond teen besetters te beskerm. Burgemeester Dan Plato het die uitspraak vroeër as "gevaarlik" bestempel en gesê dit gaan verreikende gevolge vir alle metro's en munisipaliteite – asook private burgers wat hul grond teen besetters probeer beskerm – inhou.
Die staat het reeds sy aansoek om verlof tot appèl ingedien.
Die staat het al vir 25 jaar sy plig en funksie TOTAAL versaak tov die ordelike verskaffing van behuising. Dis kwaadwillige optrede deur ANC en sito sito word onwettige plakkery gekondoneer. Die ANC moet kollektief aangekla word vir miskenning van regte van grondeienaars, diefstal, plunder en roekelose landsbestuur.
'n Sterkhand benadering is al wat die probleem gaan oplos . Belastingbetalers moet konsolideer in optrede
Hierdie is hartseer verby. Dis maar net 'n teken van waarheen SA in sy totaliteit op pad is. Niks sal oorbly van ons natuur – see – of wildlewe nie. Alles moet swig voor die eise van die people. Alles word vertrap ter wille van hulle slagoffer narratief.
ANC probeer hulle in prop van af oos kaap om te registreer vir volgende verkiesing. ANC jaloesie!!
Wat gee hulle tog om?
Mens moet eers die kennis en insig hê om die waarde van iets te verstaan. Dit ontbreek ongelukkig totaal by die regering.
Gepaard hiermee gaan die misdaad en veiligheid aspekte om nie eers te praat vd perlemoenstropery nie. Toerisme bly ook in die slag. Munisipaliteite moet ook meer verantwoordelikheid neem. Hulle is hopeloos te apaties.